### NN 102/2025 (16.7.2025.), Zakon o Centru za restrukturiranje i prodaju

HRVATSKI SABOR

1404

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O CENTRU ZA RESTRUKTURIRANJE I PRODAJU

Proglašavam Zakon o centru za restrukturiranje i prodaju, koji je Hrvatski sabor donio na sjednici 15. srpnja 2025.

Klasa: 011-02/25-02/63
 Urbroj: 71-10-01/1-25-2
 Zagreb, 16. srpnja 2025.

Predsjednik
 Republike Hrvatske
 Zoran Milanović, v. r.

ZAKON

O CENTRU ZA RESTRUKTURIRANJE I PRODAJU

I. OPĆE ODREDBE

Predmet Zakona

Članak 1.

(1) Ovim Zakonom uređuju se ustroj, poslovi i djelatnosti te javne ovlasti Centra za restrukturiranje i prodaju (u daljnjem tekstu: Centar).

(2) Centar je pravna osoba s javnim ovlastima osnovana Zakonom o upravljanju i raspolaganju imovinom u vlasništvu Republike Hrvatske (»Narodne novine«, br. 94/13., 18/16. i 89/17. – Odluka i Rješenje Ustavnog suda Republike Hrvatske).

(3) Centar nastavlja s radom sukladno odredbama ovoga Zakona.

(4) Izrazi koji se koriste u ovom Zakonu, a imaju rodno značenje, odnose se jednako na muški i na ženski rod.

Osnivač Centra

Članak 2.

Osnivač Centra je Republika Hrvatska.

Naziv i sjedište Centra

Članak 3.

(1) Naziv Centra glasi: Centar za restrukturiranje i prodaju.

(2) Skraćeni naziv Centra glasi: CERP.

(3) Sjedište Centra je u Zagrebu.

(4) Centar se upisuje u sudski registar.

Primjena drugih propisa

Članak 4.

(1) Na Centar se primjenjuju odredbe zakona koji uređuje pravne osobe u vlasništvu Republike Hrvatske, osim ako je drukčije propisano ovim Zakonom.

(2) Na proces planiranja, izvještavanja o izvršenju financijskog plana te sastavljanja, potpisivanja i predaje financijskih izvještaja Centra, osim zakona koji uređuje pravne osobe u vlasništvu Repub­like Hrvatske, na odgovarajući način primjenjuje se i zakon kojim je uređen sustav proračuna i podzakonski propisi doneseni na temelju tog zakona.

Zabrana provedbe stečajnog i predstečajnog postupka

Članak 5.

Nad Centrom se ne može provesti stečajni niti predstečajni postupak.

II. USTROJ I FINANCIRANJE CENTRA

Vlasničko tijelo Centra

Članak 6.

Osnivačka prava Republike Hrvatske u Centru izvršava Vlada Republike Hrvatske.

Tijela Centra

Članak 7.

Tijela Centra su Upravno vijeće i ravnatelj.

Upravno vijeće

Članak 8.

(1) Upravno vijeće ima pet članova i čine ga:

– ministar nadležan za poslove financija koji je ujedno i predsjednik Upravnog vijeća

– ministar nadležan za poslove gospodarstva

– ministar nadležan za poslove mora, prometa i infrastrukture

– ministar nadležan za poslove pravosuđa

– predstavnik Ureda predsjednika Vlade Republike Hrvatske.

(2) Odluku o imenovanju i razrješenju članova Upravnog vijeća donosi Vlada Republike Hrvatske.

Nadležnost Upravnog vijeća

Članak 9.

Upravno vijeće:

1. donosi Statut Centra

2. donosi Poslovnik o radu Upravnog vijeća

3. imenuje i razrješuje ravnatelja Centra

4. sklapa ugovor o radu s ravnateljem Centra

5. određuje poslovnu adresu Centra

6. donosi odluke o raspolaganju dionicama i poslovnim udjelima Republike Hrvatske u ostalim trgovačkim društvima, imovinom Centra i ostalom imovinom kojom upravlja Centar čija procijenjena vrijednost prelazi iznos od 1.000.000,00 eura

7. daje suglasnost ravnatelju na godišnje i srednjoročne planove Centra te prati njihovo izvršenje

8. donosi financijski plan Centra i usvaja izvještaj o izvršenju financijskog plana Centra

9. donosi odluke o restrukturiranju i troškovima restrukturiranja ostalih trgovačkih društava

10. nadzire rad ravnatelja i poslovanje Centra

11. obavlja druge poslove propisane ovim Zakonom, zakonom koji uređuje pravne osobe u vlasništvu Republike Hrvatske, zakonom koji uređuje sustav proračuna i Statutom Centra.

Ravnatelj

Članak 10.

(1) Ravnatelja imenuje Upravno vijeće na temelju javnog natječaja. Javni natječaj raspisuje i provodi Upravno vijeće.

(2) Za ravnatelja može biti imenovana osoba koja ima završen najmanje sveučilišni prijediplomski i diplomski studij ili sveučilišni integrirani prijediplomski i diplomski studij i najmanje desetogodišnje radno iskustvo u struci nakon završenog studija te koja ispunjava druge uvjete predviđene zakonom koji uređuje pravne osobe u vlasništvu Republike Hrvatske i Statutom Centra.

(3) Ravnatelj se imenuje na razdoblje od četiri godine i može biti ponovno imenovan.

(4) Ravnatelj može biti razriješen odlukom Upravnog vijeća i prije isteka razdoblja na koje je imenovan:

1. na vlastiti zahtjev

2. ako ne izvršava poslove propisane ovim Zakonom, zakonom koji uređuje pravne osobe u vlasništvu Republike Hrvatske, Statutom i drugim općim aktima Centra ili ako ih izvršava nesavjesno ili nestručno, što utvrđuje Upravno vijeće

3. ako je pravomoćno osuđen za kaznena djela protiv čovječnosti i ljudskog dostojanstva (glava IX.), kazneno djelo protiv života i tijela (glava X.), kaznena djela protiv ljudskih prava i temeljnih sloboda (glava XI.), kaznena djela protiv osobne slobode (glava XIII.), kaznena djela protiv spolne slobode (glava XVI.), kaznena djela spolnog zlostavljanja i iskorištavanja djeteta (glava XVII.), kaznena djela protiv braka, obitelji i djece (glava XVIII.), kaznena djela protiv imovine (glava XXIII.), kaznena djela protiv gospodarstva (glava XXIV.), kaznena djela krivotvorenja (glava XXVI.), kaznena djela protiv službene dužnosti (glava XXVIII.), kaznena djela protiv pravosuđa (glava XXIX.), kaznena djela protiv javnog reda (glava XXX.), kaznena djela protiv Republike Hrvatske (glava XXXII.) i kaznena djela protiv strane države ili međunarodne organizacije (glava XXXIII.) iz Kaznenog zakona (»Narodne novine«, br. 125/11., 144/12., 56/15., 61/15., 101/17., 118/18., 126/19., 84/21., 114/22.,114/23. i 36/24.)

4. ako je u odnosu na njega određena mjera ograničavanja u skladu sa zakonom koji uređuje mjere ograničavanja

5. zbog drugih razloga predviđenih zakonom koji uređuje pravne osobe u vlasništvu Republike Hrvatske i Statutom Centra.

(5) Ravnatelj kojem je isteklo razdoblje na koje je imenovan, osim u slučaju razrješenja prije isteka razdoblja na koje je imenovan, dužan je obavljati svoju dužnost do imenovanja novoga ravnatelja, a najdulje šest mjeseci od dana isteka razdoblja na koje je imenovan.

(6) U slučaju razrješenja ravnatelja prije isteka razdoblja na koje je imenovan, Upravno vijeće imenuje osobu ovlaštenu za obavljanje poslova ravnatelja te u roku od 30 dana od dana razrješenja raspisuje javni natječaj za imenovanje ravnatelja.

Zamjenik ravnatelja

Članak 11.

(1) Ravnatelj ima zamjenika koji ga zamjenjuje u slučaju odsutnosti u skladu s odredbama Statuta Centra.

(2) Odredbe članka 10. ovoga Zakona na odgovarajući način primjenjuju se i na zamjenika ravnatelja.

Nadležnost ravnatelja

Članak 12.

(1) Ravnatelj rukovodi radom Centra te je odgovoran za njegov rad.

(2) Ravnatelj zastupa Centar samostalno i pojedinačno.

(3) Ravnatelj sklapa pravne poslove, donosi opće akte i odluke koje se odnose na unutarnju organizaciju, radne odnose i rad Centra, osim ako ovim Zakonom ili Statutom Centra nije određeno da ih donosi Upravno vijeće.

(4) Ravnatelj donosi godišnje i srednjoročne planove rada Centra, podnosi ih na suglasnost Upravnom vijeću te izvještava Upravno vijeće o njihovu izvršavanju.

(5) Ravnatelj donosi odluke o upravljanju i raspolaganju dionicama i poslovnim udjelima Republike Hrvatske u ostalim trgovačkim društvima, imovinom Centra i ostalom imovinom kojom upravlja Centar čija je procijenjena vrijednost niža ili jednaka iznosu od 1.000.000,00 eura.

(6) Ravnatelj po predaji godišnjih financijskih izvještaja Centra donosi odluku o uplati viška ostvarenih prihoda i primitaka nad rashodima i izdacima Centra u državni proračun Republike Hrvatske.

(7) Ravnatelj obavlja i druge poslove propisane ovim Zakonom, zakonom koji uređuje pravne osobe u vlasništvu Republike Hrvatske, zakonom koji uređuje sustav proračuna i Statutom Centra.

Primici

Članak 13.

O primicima ravnatelja i zamjenika ravnatelja odlučuje Upravno vijeće u skladu sa zakonom koji uređuje pravne osobe u vlasništvu Republike Hrvatske.

Radnici Centra

Članak 14.

Na pravni status radnika Centra primjenjuju se opći propisi o radu.

Financiranje Centra

Članak 15.

(1) Centar je izvanproračunski korisnik državnog proračuna Republike Hrvatske.

(2) Centar se financira:

1. iz primitaka od prodaje dionica i poslovnih udjela u trgovačkim društvima koja se smatraju ostalim trgovačkim društvima prema zakonu koji uređuje pravne osobe u vlasništvu Republike Hrvatske (u daljnjem tekstu: ostala trgovačka društva) čiji je imatelj Republika Hrvatska

2. iz prihoda od isplate dividende ili udjela u dobiti ostalih trgovačkih društava čijih dionica odnosno poslovnih udjela je imatelj Republika Hrvatska i

3. iz drugih izvora.

(3) U državnom proračunu Republike Hrvatske mogu se osigurati dodatna sredstva za potrebe poslovanja Centra sukladno fiskalnim mogućnostima.

(4) Centar nije obveznik plaćanja sudskih pristojbi i upravnih pristojbi te poreza na dobit, osim u slučajevima propisanim propisima koji uređuju porez na dobit.

(5) U roku od 30 dana od dana predaje godišnjih financijskih izvještaja višak ostvarenih prihoda i primitaka nad rashodima i izdacima Centar uplaćuje u državni proračun Republike Hrvatske.

(6) Za obveze Centra jamči Republika Hrvatska solidarno i neograničeno.

Statut Centra

Članak 16.

(1) Statutom Centra se, sukladno ovom Zakonu, uređuju ovlasti i način rada tijela Centra te druga pitanja od važnosti za obavljanje poslova i djelatnosti te javnih ovlasti Centra.

(2) Statut Centra stupa na snagu osmoga dana od dana objave na mrežnoj stranici Centra.

III. DJELATNOSTI I POSLOVI TE JAVNE OVLASTI CENTRA

Djelatnosti i poslovi Centra

Članak 17.

(1) Osim poslova propisanih zakonom koji uređuje pravne osobe u vlasništvu Republike Hrvatske, Centar obavlja i sljedeće poslove i djelatnosti:

1. sudjeluje u predstečajnim postupcima koji se vode nad ostalim trgovačkim društvima u kojima Centar izvršava članska prava Republike Hrvatske sukladno odredbama zakona koji uređuje predstečajni postupak

2. sudjeluje u restrukturiranju ostalih trgovačkih društava u kojima Centar izvršava članska prava Republike Hrvatske

3. obavlja druge poslove i djelatnosti propisane posebnim propisima.

(2) Centar može na temelju punomoći osoba javnog prava, u njihovo ime i za njihov račun, raspolagati njihovom imovinom.

(3) Za obavljanje poslova iz stavka 2. ovoga članka Centar nema pravo na posebnu naknadu.

(4) Osobe javnog prava iz stavka 2. ovoga članka, u smislu ovoga Zakona, su osobe koje su obvezne postupati u skladu s propisima koji uređuju javnu nabavu, osim trgovačkih društava.

(5) U obavljanju poslova iz stavka 1. ovoga članka te pri donošenju odluka o raspolaganju dionicama i poslovnim udjelima u ostalim trgovačkim društvima, u kojima Republika Hrvatska ima prevladavajući utjecaj, sukladno zakonu koji uređuje pravne osobe u vlasništvu Republike Hrvatske, Centar će se savjetovati i s predstavnicima udruga sindikata i poslodavaca više razine.

(6) Postupak savjetovanja iz stavka 5. ovoga članka detaljnije će se urediti Statutom Centra.

(7) Centar obavlja i druge poslove koje Vlada Republike Hrvatske odredi odlukom.

Javne ovlasti Centra

Članak 18.

(1) Centar kao javne ovlasti obavlja sljedeće poslove:

1. potvrđuje procijenjenu i neprocijenjenu imovinu u postupku pretvorbe i privatizacije društvenih poduzeća

2. u upravnom postupku ustupa dionice odnosno obveznice Republike Hrvatske bez naknade hrvatskim ratnim vojnim invalidima iz Domovinskog rata (u daljnjem tekstu: HRVI iz Domovinskog rata) i članovima uže i šire obitelji smrtno stradaloga odnosno nestaloga hrvatskog branitelja iz Domovinskog rata

3. izvršava pravomoćna rješenja nadležnih upravnih tijela županija odnosno Grada Zagreba o utvrđivanju prava na naknadu sukladno zakonu koji uređuje naknadu za imovinu oduzetu za vrijeme jugoslavenske komunističke vladavine

4. u upravnom postupku ukida rezervaciju dionica i poslovnih udjela određenu zbog neriješenih imovinskopravnih odnosa na procijenjenim nekretninama i rezervaciju dionica i poslovnih udjela izdanih u protuvrijednosti imovine uključene u vrijednosti društvenoga kapitala po knjigovodstvenoj vrijednosti, s time da rezervaciju određenu radi osiguranja naknade prijašnjim vlasnicima procijenjenih nekretnina ukida pod uvjetom da u odnosu na te nekretnine nije podnesen zahtjev sukladno zakonu koji uređuje naknadu za imovinu oduzetu za vrijeme jugoslavenske komunističke vladavine ili je taj zahtjev pravomoćno odbijen

5. izdaje potvrde o usklađenosti geodetskog elaborata s uvjerenjem odnosno rješenjem Centra ili uvjerenjem odnosno rješenjem njegovih pravnih prednika kojim se utvrđuju nekretnine koje su procijenjene u vrijednost društvenog kapitala društvenog poduzeća u postupku pretvorbe na temelju Zakona o pretvorbi društvenih poduzeća (»Narodne novine«, br. 19/91., 83/92., 94/93., 2/94., 9/95. i 118/99.) odnosno koje su unesene u temeljni kapital trgovačkog društva u postupku privatizacije na temelju Zakona o privatizaciji (»Narodne novine«, br. 21/96., 71/97., 16/98. i 73/00.), kao javne isprave o činjenicama o kojima vodi službenu evidenciju

6. obavlja i druge javne ovlasti određene posebnim propisima.

(2) Protiv rješenja Centra u upravnim postupcima nije dopuštena žalba, ali se može pokrenuti upravni spor.

Zastupanje Republike Hrvatske

Članak 19.

(1) Centar je ovlašten zastupati Republiku Hrvatsku u svim sudskim i upravnim postupcima te drugim postupcima koji su vezani ili su proizašli iz obavljanja djelatnosti i poslova Centra propisanih člankom 17. ovoga Zakona te iz obavljanja javnih ovlasti Centra propisanih člankom 18. ovoga Zakona.

(2) Centar može na temelju punomoći za obavljanje poslova zastupanja iz stavka 1. ovoga članka ovlastiti nadležno državno odvjetništvo ili drugu ovlaštenu osobu.

Raspolaganje i stjecanje dionica i poslovnih udjela

Članak 20.

Na raspolaganje i stjecanje dionica i poslovnih udjela u ostalim trgovačkim društvima te na postupke koji prethode raspolaganju i stjecanju dionica i poslovnih udjela u ostalim trgovačkim društvima primjenjuju se odredbe zakona koji uređuje pravne osobe u vlasništvu Republike Hrvatske i podzakonski akti doneseni na temelju tog zakona.

Neprocijenjena imovina u postupku pretvorbe i privatizacije

Članak 21.

(1) Neprocijenjena imovina, u smislu ovoga Zakona, su dionice u trgovačkim društvima, poslovni udjeli u trgovačkim društvima, građevinska zemljišta, poslovni prostori, stanovi, pokretnine i tražbine koje nisu, u cijelosti ili u dijelu, procijenjene u vrijednost društvenog kapitala društvenog poduzeća u postupku pretvorbe na temelju Zakona o pretvorbi društvenih poduzeća (»Narodne novine«, br. 19/91., 83/92., 94/93., 2/94., 9/95. i 118/99.) odnosno koje nisu unesene u temeljni kapital trgovačkog društva u postupku privatizacije na temelju Zakona o privatizaciji (»Narodne novine«, br. 21/96., 71/97., 16/98. i 73/00.), a na kojoj su pravo korištenja, upravljanja i raspolaganja imala društvena poduzeća.

(2) Neprocijenjenom imovinom, u smislu ovoga Zakona, smatraju se i prava na stanovima koja su društvena poduzeća u postupku pretvorbe prenijela fondovima u stambenom i komunalnom gospodarstvu, a koji nisu prodani nositeljima stanarskog prava na temelju Zakona o prodaji stanova na kojima postoji stanarsko pravo (»Narodne novine«, br. 27/91., 33/91., 33/92., 43/92., 69/92., 25/93., 48/93., 2/94., 44/94., 47/94., 58/95., 11/96., 11/97., 68/98., 96/99., 120/00. i 78/02.).

(3) Neprocijenjena imovina iz stavaka 1. i 2. ovoga članka je imovina Republike Hrvatske.

(4) Centar će, na zahtjev nadležnog državnog odvjetništva, izdati potvrdu o nekretninama koje nisu procijenjene ni unesene u temeljni kapital kao javnu ispravu.

(5) Na temelju potvrde iz stavka 4. ovoga članka provest će se uknjižba prava vlasništva Republike Hrvatske u zemljišnim knjigama.

(6) Prava Republike Hrvatske na imovinu iz stavaka 1. i 2. ovoga članka i prava po osnovi te imovine ne podliježu zastari niti posljedicama neprijavljivanja u predstečajnom postupku.

(7) Ako je trgovačko društvo koje je pravni sljednik društvenog poduzeća raspolagalo ili opteretilo neprocijenjenu imovinu u korist trećih osoba, a pod uvjetom da je treća osoba u dobroj vjeri stekla pravo vlasništva odnosno založno pravo na neprocijenjenoj imovini, nadležno državno odvjetništvo može, umjesto stvarnopravnog zahtjeva protiv trgovačkog društva, prihvatiti isplatu tržišne vrijednosti neprocijenjene imovine u trenutku podnošenja zahtjeva za isplatu prema trgovačkom društvu.

(8) Zahtjev za naknadu iz stavka 7. ovoga članka smatra se stvarnopravnim zahtjevom.

Uvjerenje o procijenjenim nekretninama

Članak 22.

(1) Centar, na zahtjev stranke, izdaje uvjerenje o nekretninama procijenjenim u temeljni kapital kao javnu ispravu o činjenicama o kojima Centar vodi službenu evidenciju, a za potrebe upisa prava vlasništva nekretnina u zemljišne knjige odnosno polaganja u zbirku isprava.

(2) Uvjerenjem o procijenjenim nekretninama potvrđuju se nekretnine koje su procijenjene u vrijednost društvenog kapitala društvenog poduzeća u postupku pretvorbe na temelju Zakona o pretvorbi društvenih poduzeća (»Narodne novine«, br. 19/91., 83/92., 94/93., 2/94., 9/95. i 118/99.) odnosno koje su unesene u temeljni kapital trgovačkog društva u postupku privatizacije na temelju Zakona o privatizaciji (»Narodne novine«, br. 21/96., 71/98., 16/98. i 73/00.).

(3) Uvjerenjem o procijenjenim nekretninama potvrđuju se i nekretnine koje su u vrijednost društvenog kapitala u postupku pretvorbe društvenog poduzeća unesene po knjigovodstvenoj vrijednosti, a u protuvrijednosti kojih je rješenjem o suglasnosti na tu pretvorbu određena rezervacija dionica odnosno poslovnih udjela.

(4) Centar naplaćuje naknadu za izdavanje uvjerenja iz stavka 1. ovoga članka, osim kada uvjerenja izdaje na zahtjev nadležnog državnog odvjetništva i tijela državne uprave.

(5) Nekretnine koje nisu uvjerenjem iz stavka 1. ovoga članka ili uvjerenjem odnosno rješenjem pravnih prednika Centra potvrđene procijenjenim, jesu neprocijenjene nekretnine u smislu ovoga Zakona i zakona koji uređuje neprocijenjeno građevinsko zemljište.

(6) Ministar financija pravilnikom propisuje visinu naknade za izdavanje uvjerenja iz stavka 1. ovoga članka.

Ustupanje dionica odnosno obveznica Republike Hrvatske HRVI-ju iz Domovinskog rata i članovima uže i šire obitelji smrtno stradaloga odnosno nestalog hrvatskog branitelja iz Domovinskog rata

Članak 23.

(1) Centar je dužan dionice čiji je imatelj Republika Hrvatska odnosno obveznice Republike Hrvatske ustupiti HRVI-ju iz Domovinskog rata te članovima uže i šire obitelji smrtno stradaloga odnosno nestalog hrvatskog branitelja iz Domovinskog rata koji pravo na dionice bez naplate nisu ostvarili na temelju Zakona o privatizaciji (»Narodne novine«, br. 21/96., 71/98., 16/98. i 73/00.), i to:

1. HRVI-ju iz Domovinskog rata s 20 % oštećenja organizma – dionice odnosno obveznice Republike Hrvatske u nominalnoj vrijednosti od 2450,00 eura

2. HRVI-ju iz Domovinskog rata s 30 % oštećenja organizma – dionice odnosno obveznice Republike Hrvatske u nominalnoj vrijednosti od 3380,00 eura

3. HRVI-ju iz Domovinskog rata s 40 % oštećenja organizma – dionice odnosno obveznice Republike Hrvatske u nominalnoj vrijednosti od 4300,00 eura

4. HRVI-ju iz Domovinskog rata s 50 % oštećenja organizma – dionice odnosno obveznice Republike Hrvatske u nominalnoj vrijednosti od 5230,00 eura

5. HRVI-ju iz Domovinskog rata sa 60 % oštećenja organizma – dionice odnosno obveznice Republike Hrvatske u nominalnoj vrijednosti od 6160,00 eura

6. HRVI-ju iz Domovinskog rata sa 70 % oštećenja organizma – dionice odnosno obveznice Republike Hrvatske u nominalnoj vrijednosti od 7090,00 eura

7. HRVI-ju iz Domovinskog rata s 80 % oštećenja organizma – dionice odnosno obveznice Republike Hrvatske u nominalnoj vrijednosti od 8020,00 eura

8. HRVI-ju iz Domovinskog rata s 90 % oštećenja organizma – dionice odnosno obveznice Republike Hrvatske u nominalnoj vrijednosti od 8950,00 eura

9. HRVI-ju iz Domovinskog rata sa 100 % oštećenja organizma – dionice odnosno obveznice Republike Hrvatske u nominalnoj vrijednosti od 9830,00 eura

10. članovima uže i šire obitelji smrtno stradaloga odnosno nestalog hrvatskog branitelja iz Domovinskog rata – dionice odnosno obveznice Republike Hrvatske u nominalnoj vrijednosti od 9830,00 eura.

(2) Za svako sljedeće povećanje od 10 % oštećenja organizma Centar će HRVI-ju iz Domovinskog rata ustupiti dionice odnosno obveznice Republike Hrvatske u nominalnoj vrijednosti od 930,00 eura.

(3) HRVI iz Domovinskog rata pravo na dionice odnosno obveznice Republike Hrvatske ostvaruje na temelju pravomoćnog rješenja kojim je postotak oštećenja organizma utvrđen trajno.

(4) Dionice odnosno obveznice Republike Hrvatske koje sukladno stavku 1. ovoga članka pripadaju članovima uže i šire obitelji smrtno stradaloga odnosno nestalog hrvatskog branitelja iz Domovinskog rata ustupaju se zakonskim nasljednicima prvog i drugog nasljednog reda prema pravomoćnom rješenju o nasljeđivanju.

(5) HRVI iz Domovinskog rata pravo na dionice odnosno obveznice Republike Hrvatske ostvaruju u roku i na način propisan zakonom kojim se uređuju prava hrvatskih branitelja iz Domovinskog rata i članova njihovih obitelji.

(6) Pravo na dionice odnosno obveznice Republike Hrvatske iz stavaka 1. i 2. ovoga članka utvrđuje se rješenjem koje na zahtjev stranke donosi Centar, protiv kojeg nije dopuštena žalba, ali se može pokrenuti upravni spor.

(7) Dionice odnosno obveznice Republike Hrvatske koje sukladno stavku 1. ovoga članka pripadaju HRVI-ju iz Domovinskog rata, a koji su umrli nakon podnošenja zahtjeva Centru ili njegovim pravnim prednicima za prijenosom tih dionica, raspoređuju se na njihove zakonske nasljednike prvog i drugog nasljednog reda prema pravomoćnom rješenju o nasljeđivanju.

Nadzor nad provedbom zakona

Članak 24.

Upravni nadzor nad poslovima koji su Centru povjereni ovim Zakonom te nadzor zakonitosti rada i općih akata Centra obavlja Ministarstvo financija.

IV. PRIJELAZNE I ZAVRŠNE ODREDBE

Imenovanje Upravnog vijeća i ravnatelja te donošenje
 Statuta Centra

Članak 25.

(1) Vlada Republike Hrvatske će u roku od 30 dana od dana stupanja na snagu ovoga Zakona donijeti odluku iz članka 8. stavka 2. ovoga Zakona.

(2) Upravno vijeće dužno je u roku od tri mjeseca od dana imenovanja donijeti Statut Centra.

(3) Do stupanja na snagu Statuta Centra iz članka 16. ovoga Zakona ostaje na snazi Statut Centra, KLASA: 024-04/20-03/4, URBROJ: 360-00/01-2020-20, od 29. rujna 2020.

(4) Upravno vijeće dužno je u roku od šest mjeseci od dana stupanja na snagu Statuta Centra imenovati ravnatelja Centra.

Nastavak rada Centra

Članak 26.

(1) Upravno vijeće Centra imenovano sukladno odredbama Zakona o upravljanju državnom imovinom (»Narodne novine«, br. 52/18. i 155/23.) nastavlja obavljati poslove iz nadležnosti Upravnog vijeća propisane ovim Zakonom do imenovanja Upravnog vijeća u skladu s člankom 25. stavkom 1. ovoga Zakona.

(2) Ravnatelj Centra imenovan sukladno odredbama Zakona o upravljanju državnom imovinom (»Narodne novine«, br. 52/18. i 155/23.) nastavlja obavljati poslove iz nadležnosti ravnatelja propisane ovim Zakonom do imenovanja ravnatelja u skladu s člankom 25. stavkom 4. ovoga Zakona.

Prijenos neotplaćenih dionica

Članak 27.

(1) Neotplaćene dionice kupljene na obročnu otplatu na temelju članka 5. stavka 1. točke 1., članaka 2., 2.a, 19., 21.a i 21.b Zakona o pretvorbi društvenih poduzeća (»Narodne novine«, br. 19/91., 83/92., 94/93., 2/94., 9/95. i 118/99.) te članka 5. Zakona o privatizaciji (»Narodne novine«, br. 21/96., 71/97., 16/98. i 73/00.) mogu se prenijeti na drugu osobu ako se ta osoba obveže preostali dug platiti jednokratno na dan sklapanja ugovora o prijenosu dionica.

(2) Obveza jednokratne otplate duga na dan sklapanja ugovora iz stavka 1. ovoga članka ne odnosi se na zakonskog nasljednika.

Ispunjenje obveze naknade

Članak 28.

Obvezu naknade osobama koje su ovlaštenici prava na naknadu za imovinu oduzetu za vrijeme jugoslavenske komunističke vladavine u dionicama ili poslovnim udjelima Centar može ispuniti isključivo prijenosom dionica ili poslovnih udjela čiji je imatelj Republika Hrvatska.

Dovršetak započetih postupaka

Članak 29.

(1) Postupci iz nadležnosti Centra započeti sukladno Zakonu o upravljanju državnom imovinom (»Narodne novine«, br. 52/18. i 155/23.) dovršit će se po odredbama tog Zakona.

(2) Iznimno od stavka 1. ovoga članka, u postupcima započetima sukladno članku 66. stavku 2. podstavku 2. i stavku 3. Zakona o upravljanju državnom imovinom (»Narodne novine«, br. 52/18. i 155/23.) neotplaćene dionice i poslovni udjeli prenose se u vlasništvo Republike Hrvatske.

Članak 30.

Višak ostvarenih prihoda nad rashodima za prvo godišnje obračunsko razdoblje nakon stupanja na snagu ovoga Zakona Centar nije dužan uplatiti u državni proračun Republike Hrvatske.

Donošenje podzakonskog akta

Članak 31.

(1) Ministar financija će u roku od 90 dana od stupanja na snagu ovoga Zakona donijeti pravilnik iz članka 22. stavka 6. ovoga Zakona.

(2) Do stupanja na snagu pravilnika iz stavka 1. ovoga članka ostaje na snazi Pravilnik o visini naknade za izdavanje uvjerenja o nekretninama procijenjenim u postupku pretvorbe ili privatizacije (»Narodne novine«, br. 81/18.).

Prestanak važenja propisa

Članak 32.

Danom stupanja na snagu ovoga Zakona prestaje važiti Odluka o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju (»Narodne novine«, br. 39/19.).

Stupanje Zakona na snagu

Članak 33.

Ovaj Zakon objavit će se u »Narodnim novinama«, a stupa na snagu 1. listopada 2025.

Klasa: 022-02/25-01/37
 Zagreb, 15. srpnja 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.